প্রোদুনোভা ভল্টে নিখুঁত ল্যান্ডিংয়ের ব্যর্থতাই দীপা কর্মকারের প্রথম অলিম্পিক্স ব্রোঞ্জ হাতছাড়া হওয়ার প্রধান কারণ নয়! জানাচ্ছেন কলকাতার দুই আন্তর্জাতিক বিচারক মিনারা বেগম এবং রুনা দাস। রবিবার রাতে ভল্ট ফাইনালে চতুর্থ হওয়ার পর ভারতীয় জিমন্যাস্টিক্সমহলে এরকম আলোচনা হচ্ছে যে, প্রোদুনোভা ভল্টে ল্যান্ডিংয়ের সময় শরীরের পিছনের অংশ মাটিতে ছুঁয়ে যাওয়ার জন্যই দীপার মোট পয়েন্ট কমে গিয়েছে। 
বিচারকরা জানালেন, দু’টো ভল্ট মিলিয়ে সামগ্রিকভাবে দীপার স্কোর আরও ভাল হতে পারত। সেটা না হওয়ার প্রধান কারণ দীপার প্রথম ভল্ট, স্কাহারা ৭২০-তে কিছু ত্রুটি থেকে যাওয়া। 
ভল্ট ফাইনালে দীপার মোট স্কোর হয়েছে ১৫.০৬৬। স্কাহারা ৭২০ ভল্টের মোট পয়েন্ট ১৬ (ডিফিকাল্টি বিভাগে ৬ আর এগজিকিউশন বিভাগে ১০)। দীপা পেয়েছেন ১৪.৮৬৬ পয়েন্ট। তার মধ্যে এগজিকিউশন বিভাগে তাঁর সংগ্রহ ৮.২৬৬। মিনারা বেগমের মতে, স্কাহারা ৭২০ ভল্টে স্প্রিং বোর্ড থেকে শরীরটা শূন্যে দু’বার বাঁক খাওয়ানোর সময় গতিটা একটি কমে গিয়েছিল। একইসঙ্গে দু’টো পায়ের মধ্যেও ব্যবধান বেড়ে গিয়েছিল। তারপর ল্যান্ডিংও নিখুঁত হয়নি। কলকাতার বিচারক বললেন, ‘‘পদকজয়ীদের প্রত্যেকেই প্রথম ভল্টের এগজিকিউশনে দীপার চেয়ে অনেক বেশি স্কোর করে গিয়েছে। স্কাহারায় দীপার এগজিকিউশন নিখুঁত হলে পয়েন্ট আরও কম বাদ গিয়ে ৯ পর্যন্ত হতে পারত।’’ ২০১০-এর কমনওয়েলথ গেমসে বিচারক হিসাবে থাকা রুনা দাসও সোমবার বললেন, ‘‘প্রথমবার অলিম্পিক্সের মতো বড় ইভেন্টে বিশ্বের সেরা জিমন্যাস্টদের পাশে দীপার পারফরম্যান্স অবশ্যই প্রশংসনীয়। কিন্তু প্রথম ভল্টে আরও বেশি স্কোর ও করতে পারত।’’ 
প্রোদুনোভা ভল্টে মোট পয়েন্ট ১৭ (ডিফিকাল্টি বিভাগ ৭ আর এগজিকিউশন বিভাগে ১০)। এই ভল্টে দীপার অর্জিত পয়েন্ট ১৫.২৬৬। যার মধ্যে এগজিকিউশন বিভাগে দীপার পয়েন্ট ৮.২৬৬। মিনারা বেগম বলছেন, ‘‘প্রোদুনোভার এগজিকিউশনে স্প্রিং বোর্ড থেকে লাফ দেওয়ার সময় হাতের পোজিশন দেখা হয়। বোর্ডের ওপর পুশ করে শরীরটাকে জিমন্যাস্ট কত ওপরে তুলতে পারল সেটাও দেখা হয়। সকলের শেষে নিখুত ল্যান্ডিংটাও গুরুত্বপূর্ণ।’’ দীপার ক্ষেত্রে মিনারার বিশ্লেষণ, ‘‘আমার মনে হয়েছে, স্প্রিং বোর্ডে হাতের পোজিশন এবং পুশ থেকে পয়েন্ট কাটা গিয়েছে। ল্যান্ডিংয়েও শরীরের পিছনের অংশ মাটিতে ছুঁয়ে যাওয়ায় পয়েন্ট বাদ গিয়েছে। এগুলো নিখুঁত হলে ওর পয়েন্ট আরও একটু বেড়ে ৮.৩ হতে পারত।’’ গত বছরের বিশ্বচ্যাম্পিয়নশিপে প্রোদুনোভার এগজিকিউশনে ৮.৩ পয়েন্ট পেয়েছিলেন দীপা। তবে মিনারার মতে, এই ইভেন্টে ১০ পয়েন্টের মধ্যে ৮.২৬৬ পাওয়া কিন্তু খারাপ নয়।
একইসঙ্গে দুই বিচারকের মনে হচ্ছে আগামী বছর বিশ্বচ্যাম্পিয়নশিপে দীপার পদক পাওয়ার প্রবল সম্ভাবনা তৈরি হয়ে গেল। কারণ, ওঁর পরিশ্রম করার তীব্র ইচ্ছাশক্তি। রিওতে যেরকম মানুষের ভালবাসা আর সমর্থন পেয়েছে তাতে দীপার ভল্ট আরও নিখুঁত হয়ে যেতে পারে!